מנחם אליעזר זאב רוזנבוים

רבי מנחם אליעזר זאב רוזנבוים (נולד בכ"ד בניסן תש"ט, 23 באפריל 1949) הוא האדמו"ר מקרעטשניף.

תולדותיו
נולד ברחובות לרבי דוד משה רוזנבוים האדמו"ר מקרעטשניף ולאסתר רחל בת האדמו"ר רבי חיים מרדכי רוזנבוים מנדבורנה, למד בישיבה של אביו ברחובות.

בה' באדר א' תשכ"ז (1967) התחתן עם לאה רחל בתו של הרב יואל בעער; האדמו"ר מראצפרט מסאו פאולו ברזיל, ולמד בכולל אברכים בברזיל. לאחר כשנה חזר לישראל ואביו ביקש ממנו ומאחיו התאום רבי ישראל ניסן שיהיו בחדרו בעת קבלת הקהל.

בט"ו בתמוז תשכ"ט (1969) בעת מסע לקברי אבות ברומניה נפטר אביו, ובמהלך הלוויה הוכתר למלא את מקום אביו, אך את ההנהגה בפועל קיבל על עצמו רק בעת סעודת פורים בשנת תש"ל.

בין מקורביו היו גם אנשים לא-חרדים (בהם אריאל שרון ואליעזר פישמן). תחת נשיאותו נפתחו בקריית קרעטשניף ברחובות מוסדות חינוך חדשים. הוא נשיא ארגון החסד "לשבוע" שהורה להקים. נציגו במועצת העיר רחובות הוא פנחס הומינר, מחזיק תיק הכספים בעירייה.

הרב רוזנבוים, כמו אביו, מקפיד לא לבקר בכותל המערבי, ואינו מצביע בבחירות. בחנוכה לאחר הדלקת הנרות ובמועדים נוספים, הרבי מנגן בכינור כמנהג אבותיו.

צאצאיו
 הרב דוד משה, רב הקהילה ברחובות, נשוי לצירל, בת רבי ישראל אליעזר אדלר, האדמו"ר מדז'יקוב-ויז'ניץ
 הרב איתמר, רב הקהילה בבני ברק, נשוי לגעלא מלכה, בת רבי נפתלי ראובן קורנרייך, האדמו"ר מקוסוב ויז'ניץ, בית שמש
 הרב חיים מרדכי, ראש ישיבת קרעטשניף ורב הקהילה בביתר עילית, נשוי בזיווג שני למלכה שרה, בת דודו האדמו"ר מקרעטשניף קריית גת
 הרב יקותיאל יהודה, רב הקהילה במודיעין עילית, נשוי לשרה בת רבי אליעזר כהנא, מספינקא ירושלים
 מלכה, נשואה להרב פנחס יוסף חיים שנייבלג אדמו"ר מווערצקי
 הינדא, נשואה להרב יוסף מאיר הורביץ אדמו"ר מבית שמואל צבי ספינקא
 אסתר, נשואה להרב ברוך הגר רב קהילת ברכת משה בבית שמש, בן הרב ישראל אליעזר הגר אב"ד סערט ויז'ניץ ירושלים
 שרה מרים, נשואה להרב איתמר מאיר אברהם אביש וייס רב קהילת דעת קדושים בבני ברק, בן הרב ישראל חיים וייס האדמו"ר מספינקא
 פערל, נשואה להרב ישכר בעריש קאהן, בן רבי שמואל יעקב קאהן האדמו"ר מתולדות אברהם יצחק

לקריאה נוספת
 אריה ארליך, העוז והענווה, עיתון משפחה גיליון 1308, כ"ט באייר תשע"ז

קישורים חיצוניים
 אהרן פריאל, האדמו"ר מת - יחי האדמו"ר החדש, מעריב, 3 ביולי 1969

הערות שוליים

מנחם
מנחם
אדמו"רים ישראלים
רחובות: רבנים
תאומים ישראלים
ישראלים שנולדו ב-1949